Pranešimas spaudai

2025 m. rugpjūčio 26 d.

**Šiemet „Maximos“ parduotuvėse – pigesni kardeliai: trijų gėlių puokštė nekainuos net vieno euro**

**Prieš pat naujus mokslo metus lietuviško prekybos tinklo „Maxima“ parduotuves pasieks net 10 sunkvežimių, pilnų ryškių ir įvairiaspalvių kardelių, kurie jau tapo neatsiejamu Rugsėjo 1-osios simboliu. Šiemet kardeliai pigesni nei pernai – trijų gėlių puokštė moksleiviui nekainuos net vieno euro. „Maximos“ atstovai dalijasi patarimais, ką daryti, kad įsigijus jie džiugintų ilgiau nei savaitę.**

Metai keičiasi, bet tradicijos išlieka – Mokslo ir žinių dienos gėlių karaliumi vis dar tituluojami kardeliai. „Maximos“ pardavimų duomenys rodo, kad likus kelioms dienoms iki šventės, šios išraiškingos, spalvų įvairove išsiskiriančios gėlės tampa perkamiausiu pasirinkimu tarp visų gėlių.

„Pastebime, kad kasmet vis daugiau pirkėjų nori mokytojus pasveikinti kardelio žiedu. Pernai, lyginant su ankstesniais metais, „Maximos“ pirkėjai įsigijo beveik 50 proc. daugiau kardelių. Siekdami atliepti augantį poreikį, šiemet jų į parduotuves pristatome dar daugiau – iš mūsų logistikos centro po visą Lietuvą išvyks net 10 sunkvežimių, pilnų įvairiaspalvių žiedų. Be to, gera žinia ta, kad šiemet kardeliai – pigesni nei pernai, vieno žiedo kaina siekia vos 0,33 Eur“, – sako „Maximos“ atstovas ryšiams su žiniasklaida Titas Atraškevičius.

**Kardeliai šiemet pigesni**

Apie metro aukščio (90–105 cm) kardelius bus galima įsigyti po vieną, o mažesni – 65–75 cm aukščio – jau surišti į penkių žiedų puokšteles, kad būtų patogu greitai išsirinkti.

„Kardeliai tuo ir žavi – net viena gėlė atrodo įspūdingai dėl savo žiedų gausos, o šiemet jų kaina ypač maža. Juos atsivežėme iš ilgamečių partnerių – Lenkijos šeimos ūkio, kuris kardelius augina jau beveik du dešimtmečius ir tiekia daugeliui Europos šalių“, – pasakoja T. Atraškevičius.

**Kaip pasirūpinti, kad kardeliai džiugintų kuo ilgiau?**

Tinkamai prižiūrimi nuskinti kardeliai vazoje gali išsilaikyti ilgiau nei savaitę. Svarbiausia – kas kelias dienas patrumpinti jų stiebus, pakeisti vandenį (kurio neturi būti per daug), prieš merkdami pašalinti apatinius lapus ir naudoti kambario temperatūros vandenį. Taip pat reikėtų vengti tiesioginių saulės spindulių.

„Kardeliai išsiskiria ne tik savo grožiu – jie nereiklūs ir žydi palaipsniui. Į parduotuves šios gėlės atkeliauja dar neprasiskleidusios, todėl žiedai būna apsaugoti. Tačiau parsinešus namo ir pamerkus į šiltą vandenį, kardeliai pamažu pradeda skleisti savo žiedus. Dėl šios priežasties ruošiantis Rugsėjo 1-osios šventei jais galima pasirūpinti iš anksto – nebūtina laukti paskutinės dienos. Pastebime, kad pirkėjai taip ir daro – daugiausia kardelių nuperkama likus trims dienoms iki šventės, o pardavimų pikas pasiekiamas dieną prieš Rugsėjo 1-ąją. Beje, kartu su kardeliais smarkiai išauga ir puokščių pardavimai“, – sako T. Atraškevičius.

Pasak jo, nors šventinę dieną gėlių paklausa kiek sumažėja, tuo metu vis dar aktyviai perkamos mokyklinės prekės – sąsiuviniai, rašymo bei piešimo priemonės – visa, ko reikia paskutiniams mokykliniams pirkiniams.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia arti pustrečio šimto „Maximos“ parduotuvių, kuriose dirba apie 11 tūkst. darbuotojų ir kasdien apsilanko daugiau nei 400 tūkst. klientų.*

**Daugiau informacijos**:

El. paštas komunikacija@maxima.lt